## L’operatiu d’extracció de llots en garatges i soterranis incorpora 30 noves cisternes per a avançar en la prioritat marcada pel CECOPI

*** El Grup de Coordinació de Salut Pública recomana no accedir a estos llocs “si no és estrictament necessari”
* L’operatiu continua realitzant labors d’apuntalament d’edificis**

La directora general de Prevenció d’Incendis, Rosa Tourís, ha informat de les qüestions que s’han abordat en la reunió del CECOPI, en la qual han participat el president de la Generalitat, Carlos Mazón; el conseller d’Emergències i Interior, Juan Carlos Valderrama, i la delegada del Govern, Pilar Bernabé.

La directora general ha informat dels diferents assumptes abordats en esta nova reunió del CECOPI i ha explicat que “després de reavaluar les necessitats hui s’han incorporat 30 cisternes més a este operatiu implementat per la Diputació per a escometre de la manera més eficaç esta tasca, que és ara mateix la prioritat en esta fase de l’emergència”. Tourís ha remarcat que “amb la incorporació d’esta maquinària, es reforcen tant este pla de la Diputació com els treballs que realitzen els efectius de l’operatiu d’emergències des del començament”.

La portaveu del CECOPI ha detallat en què consistiran estos treballs, que inclouen “l’extracció d’aigua estancada, reparació de les baixants de les aigües residuals per trencaments o fugues, neteja i retirada de cotxes, i buits d’ascensor”.

En este punt, la directora general ha insistit a traslladar les recomanacions efectuades pel Grup de Coordinació de la Resposta de Salut Pública, que està integrat per experts en salut pública i epidemiologia de la Direcció General de Salut Pública de la Generalitat Valenciana, juntament amb el Centre de Coordinació d’Alertes i Emergències Sanitàries (CCAES) i la Direcció General de Salut Pública del Ministeri de Sanitat, l’Agència Espanyola de Seguretat Alimentària i Nutrició (AESAN) i l’Institut Carlos III.

Les recomanacions van dirigides, específicament, a l’accés a espais poc ventilats durant les tasques de professionals de neteja, ja que “als riscos per a la salut procedents de les aigües estancades, el fang i els llots, es poden sumar els derivats de la pols, els gasos generats per les màquines i els productes de neteja i desinfecció utilitzats”. Per tant, per a evitar intoxicacions per gasos tòxics i altres problemes de salut, és recomanable:

- No accedir a estos llocs poc ventilats, mentres estiguen realitzant les tasques professionals de neteja i desinfecció amb maquinària i fins que acaben.

- Si és estrictament necessari accedir, cal ventilar-ho tot el possible abans d’entrar acompanyat d’un professional de les tasques de neteja i amb la protecció adequada.

**Busca de víctimes i apuntalaments en immobles**

Quant a la busca i el rescat de víctimes, Rosa Tourís ha afirmat que el grup especial integrat pels diferents cossos continua actuant i se centra en els expedients que es mantenen oberts. Les zones en les quals roman activa esta busca són les de l’Albufera, marjals, la zona de costa i marítima, i zones terrestres com el barranc del Poio, Loriguilla i Sot de Chera i Montserrat.

D’altra banda, l’operatiu continua realitzant labors d’apuntalament d’edificis. Hui ja són 126 els immobles a on s’ha actuat, si bé encara queda algun treball per a concloure esta fase, ha conclòs la portaveu.

Fecha: 27/11/2024